Meðalraunávöxtun sjóðsins síðustu 20 ár er um 4,4% sem er ein albesta langtímaávöxtun lífeyrissjóðs innan lífeyrissjóðakerfisins . Það má því segja að sjóðnum hafi tekist mjög vel til við eitt af megin viðfangsefnum sínum sem er að finna rétta jafnvægið milli ávöxtunar og áhættu þegar kemur að fjárfestingum . Fjárfestingarstefna samtryggingardeildar sjóðsins fyrir árið 2020 er dregin saman í eftirfarandi töflu . SL lífeyrissjóður hefur boðið upp á tvær fjárfestingarleiðir , Söfnunarleið 1 og Söfnunarleið 2 undanfarin ár en frá og með árinu 2020 mun Söfnunarleið 3 einnig verða í boði . Sú leið hentar vel þeim sem eru að ávaxta séreignasparnað sinn til lengri tima . Fjárfestingarstefnan er sett til eins og þriggja ára í senn en er til endurskoðunar a.m.k. einu sinni á ári . Deildin greiðir út lífeyri mánaðarlega þannig að algerlega vandræðalaust er að mæta öllum beiðnum um útgreiðslur . Deildin fjárfestir eingöngu í verðbréfum og innlánum sem hægt er að innleysa innan þriggja daga . Áhætta af beiðni um flutning inneignar rétthafa til annars vörsluaðila , greiðslu lífeyris mánaðarlega eða sértækum reglum um útgreiðslu séreignar er því takmörkuð . Ráðstöfun fjármuna og eignasamsetning Söfnunarleið I Söfnunarleið I fjárfestir í innlánum , stuttum skuldabréfum og víxlum útgefnum af ríki og lánastofnunum . Innlánum deildarinnar er dreift á a.m.k. þrjár innlánsstofnanir til að takmarka mótaðilaáhættu . Í skuldabréfasafni er horft til skuldabréfa og víxla með stuttan líftíma til að lágmarka sveiflur í ávöxtun . Leiðin hefur heimild til að fjárfesta í hlutdeildaskírteinum og hlutum sjóða um sameiginlega fjárfestingu en takmarkast hún við skammtímasjóði . Leiðin er hentug þeim sem eru að ávaxta sinn séreignarsparnað til miðlungs og skemmri tíma . Þessi leið hentar einkum þeim sem hafa hafið útgreiðslur eða eru að nálgast lífeyristökualdur . Leiðin inniheldur takmarkaða áhættu sem næst með samsetningu skuldabréfa og innlána . Markmið deildarinnar er að skila stöðugri langtímaávöxtun og að ná um 1 - 3% raunávöxtun . Til þess að skipta um leið þarf upplýst samþykki hvers og eins að berast sjóðnum . Söfnunarleið II Leiðin hentar þeim sem eru að ávaxta sinn séreignarsparnað til miðlungi langs tíma og vilja litlar sveiflur í ávöxtun . Stefnt er að því að hlutfall skuldabréfa sé á bilinu 70 - 80 % og hlutabréfa 20% - 30% af safninu þar sem vægi erlendra hlutabréfa er meira en innlendra hlutabréfa . Markmið deildarinnar er að skila góðri langtímaávöxtun eða um 2 - 5% raunávöxtun . Þar sem gert er ráð fyrir að meginhluti eigna sé í skuldabréfum , má gera ráð fyrir að sveiflur í ávöxtun verði minni . Söfnunarleið III Leiðin hentar vel þeim sem eru að ávaxta séreignarsparnað sinn til lengri tíma og hafa tímann fyrir sér til að jafna út sveiflurnar og eiga von á að uppskera góða ávöxtun . Hlutfall hlutabréfa og erlendra verðbréfa er hæst í Söfnunarleið 3 af þeim leiðum sem í boði eru . Stefnt er á að helmingur safnsins sé í hlutabréfum og helmingur í skuldabréfum . Markmið deildarinnar er að skila góðri langtímaávöxtun eða um 3 - 6% raunávöxtun með skilvirkri eignadreifingu . Söfnunarleið 3 mun horfa til erlendra hlutabréfasjóða sem leggja sérstaka áherslu á umhverfis - og siðferðisleg viðmið í sínum fjárfestingum .